Oikeusministeriölle

LAUSUNTO EHDOTUKSESTA ERÄIKSI KIINTEISTÖJEN OMISTAJATIETOJEN AJANTASAISUUTTA PARANTAVIKSI SÄÄNNÖKSIKSI

Suomen Maanmittausinsinöörien Liitto ry. kiittää mahdollisuudesta saada lausua eräiksi kiinteistöjen omistajatietojen ajantasaisuutta parantaviksi säännöksiksi annetun ehdotuksen johdosta. Liitto pitää ehdotusta pääasiallisesti hyvänä ja kannatettavana, mutta lausuu sen johdosta seuraavaa.

Kuolinpesiä koskevien tietojen siirtäminen KTJ-käyttäjien hyödynnettäväksi on erinomainen asia ja ilman muuta parantaa tilannetta esim. maanmittaustoimitusten tai maaoikeuksien istuntojen tiedottamisen kannalta. Tähän asti tiedottaminen kuolinpesien osalta on ollut varsinkin laajoissa tie- ja lunastustoimituksissa pulmallista, kun tietoja kuolinpesistä ja niiden osakkaista ei ole ollut helposti saatavilla. Mikäli jatkossa muussa lainsäädännössä (esim. kiinteistönmuodostamislaissa) tiedottamissäännöksiä edelleen mahdollisesti kiristetään yhteisesti omistettujen kiinteistöjen osalta, on jatkossa harkittava myös sitä, millä edellytyksin esim. maistraattien kuolinpesiä koskevat tiedot olisivat viranomaisten, kuten rakennuslautakuntien tai maanmittaustoimistojen saatavilla. Tällöin saatetaan nimittäin tarvita tiedot pesien kaikista osakkaista ja edesmenneen kiinteistönomistajan puolisosta. 

Mikäli kiinteistön omistaa yhteisö, joka on selvitystilassa tai asetettu konkurssiin tai on yrityssaneerauksessa, olisi tästä hyvä olla tieto kirjaamisrekisterissä tai yleisemmin KTJ:tä käyttävillä viranomaistahoilla. Tämäkin liittyy siihen, että viranomaistiedotukset, kuten esim. naapurin kuulemiskirje poikkeamislupa-asiassa, voidaan osoittaa oikeaan paikkaan eli esim. yhtiön hallituksen asemesta konkurssipesän pesänhoitajalle.

Siirryttäessä sähköisiin kaupanvahvistajan ilmoituksiin on otettava huomioon myös alueelliset tekijät. Syrjäisemmissä kunnissa, kuten vaikkapa Etelä-Suomessa sijaitsevassa Puumalassa, on sellaisten julkisten kaupanvahvistajien, jotka asuvat ao. paikkakunnalla, saaminen ja löytäminen osoittautunut käytännössä vaikeaksi. Kaupanvahvistajat maaseudulla ovat usein iäkkäitä eikä esim. eläkkeelle jääneillä ylikonstaapeleillä ole käytettävissään tietokoneyhteyksiä, joilla he voivat toimittaa sähköisen ilmoituksen oikeusministeriöön. Kaikilla ei lisäksi ole edes riittäviä tietoja ja taitoja ATK-pohjaisten tietojen lähettämiseen sähköisesti. Kaupanvahvistajana toimiminen tullee entistä enemmän keskittymään pankinjohtajien ja kunnallisten viranhaltijoiden vastuulle. Kenties laajakaistayhteyksien saaminen maaseudulle tuo tilanteeseen tulevaisuudessa helpotusta?

Toinen seikka on sitten se, miten luovutustiedot kaupanvahvistajilta todella saadaan oikeusministeriöön niin nopeasti kuin säännökset edellyttävät. Tähän asti kirjallisten vahvistusilmoitusten saamiseen on voinut kulua niin kauan, että nopeimmat (ja epärehellisimmät ?) kiinteistön tai määräalan ostajat ovat jo ehtineet hakemaan lainhuutoa eikä saantotieto vielä näy käräjäoikeuden tiedostoissa. Kaupanvahvistusoikeuksien pois ottamisella uhkaaminen etenkin sellaisilla alueilla, joilla muutenkin on vaikea löytää kelvollisia kaupanvahvistajia, ei liene oikea menettely, jos ilmoitukset viipyvät.

Kirjaamishakemusten osalta kahden eri ajankohdan kirjaamisesta saattaa aiheutua epäselvyyttä ja sekaannusta, kun ryhdytään selvittämään esim. erityisten oikeuksien tai kiinnitysten etusijajärjestyksiä. Eikö tietokoneohjelma salli sitä, että esim. maanantai-iltana tullut kiinnityshakemus voidaan kirjata maanantaina saapuneeksi, vaikka kirjaamistapahtuma fyysisesti tapahtuukin tiistaina aamulla kello 8 jälkeen? Vireilletulomerkinnän tekemisen ajankohdan merkitseminen rekisteriin “sekoittamaan” tuntuu turhalta.  

Helsingissä 6.4.2005

Suomen Maanmittausinsinöörien Liitto ry

Hannu Ridell
puheenjohtaja